海棠
作者：張冕
朝代：宋

paragraphs: 海棠栽植遍塵寰，未必成都欲咏難。
山木瓜開千顆顆，水林檎發一攢攢。
初疑紅豆爭頭綴，忽覺燕脂衆手丸。
西蜀僧家根撥小，南荆官舍樹支寬。
高穿羣木無因蔽，平倚危樓最好看。
十畝園林渾似火，數方池面悉如丹。
錦袍萬丈仍連袂，珠被齊光更合歡。
風嫋細腰妝正罷，露晞銅雀淚新乾。
晨曦遠借彤雲暖，秋魄微侵甲帳寒。
會讌豈勞供幄幕，採香應見費龍檀。
穠燒游女青絲髮，殷染妖姬白玉冠。
賓席半移隈茜綬，使車多熱簇雕鞍。
層層排朵縈飛蝶，密密交柯宿翠翰。
詩客早慚矜鏤管，畫工誰敢衒霜紈。
本期相伴千場醉，可忍輕邀百卉殘。
川路尚移隨迅瀨，蕃船猶折出長瀾。
飄零絳雪深盈尺，收拾晴霞散結團。
時去獨應賢者識，色空前有達人觀。
譜爲僊子終須美，實作寒梅況不酸。
五六年來離別恨，春宵頻夢石臺盤。